b"\n_START_ARTICLE_\nMatteo da Bascio\n_START_SECTION_\nBiografia\n_START_PARAGRAPH_\nNascut a Bascio, municipi de Pennabilli, es va fer francisc\xc3\xa0 de la branca dels observants al convent de Montefiorentino de Frontino. S'orden\xc3\xa0 sacerdot el 1525. Desitjava que la regla franciscana torn\xc3\xa9s al seu rigor original i el 1525 va deixar el seu convent i obtingu\xc3\xa9 del papa Climent VII el privilegi personal de vestir un h\xc3\xa0bit llarg de teixit bast i aspre, com el que havia dut Francesc d'Ass\xc3\xads, per\xc3\xb2 amb una caputxa m\xc3\xa9s llarga i punxeguda, i d'observar r\xc3\xadgidament la regla en pobresa absoluta, fent vida erem\xc3\xadtica i predicant lliurement._NEWLINE_L'exemple va tenir nombrosos seguidors que volien restaurar l'esperit fundacional francisc\xc3\xa0, donant lloc a la instituci\xc3\xb3 d'un nou orde, el de Frares Menors Caputxins, anomenats aix\xc3\xad per la caputxa de l'h\xc3\xa0bit. Amb el suport de la duquessa Caterina Cybo de Camerino va ser aprovat pel papa el 3 de juliol del 1528 amb la butlla Religionis zelus. _NEWLINE_Al primer cap\xc3\xadtol general de l'orde, celebrat l'abril del 1529 a Santa Maria dell'Acquarella d'Albacina, a Fabriano, va ser elegit primer superior general per aclamaci\xc3\xb3. Va visitar les comunitats establertes i, poc despr\xc3\xa9s, va dimitir del c\xc3\xa0rrec. Cap al 1537 va decidir tornar a l'obedi\xc3\xa8ncia dels observants que havia deixat anys abans, pel temor d'\xc3\xa9sser censurat per l'Esgl\xc3\xa9sia; de fet, va haver-hi veus contr\xc3\xa0ries a la nova reforma, i alguns decrets i butlles s'hi van promulgar en contra._NEWLINE_Va ser un orador brillant i va contribuir notablement al moviment de reforma de la vida religiosa del segle XVI a It\xc3\xa0lia i Alemanya, on tamb\xc3\xa9 predic\xc3\xa0. Va morir a Ven\xc3\xa8cia, a l'esgl\xc3\xa9sia de San Mois\xc3\xa8."